กรมปศุสัตว์ เตือนให้ผู้ประกอบการค้าขายสัตว์เลี้ยงทำการสำรวจ ปรับปรุงและแก้ไขสถานที่จำหน่ายสัตว์เลี้ยงให้ถูกหลักสวัสดิภาพสัตว์ตามกฎหมาย
นายสัตวแพทย์สรวิศ ธานีโต อธิบดีกรมปศุสัตว์ กล่าวถึงประกาศกระทรวงเกษตรและสหกรณ์ เรื่อง การจัดสวัสดิภาพสัตว์ในสถานที่จำหน่ายสัตว์เลี้ยง พ.ศ. 2563 ได้ลงประกาศในราชกิจจานุเบกษาแล้ว โดยจะมีผลบังคับใช้ในวันที่ 16 มิถุนายน 2564 นี้เป็นส่วนหนึ่งของนโยบายส่งเสริมการจัดสวัสดิภาพสัตว์ภายใต้พระราชบัญญัติป้องกันการทารุณกรรมและการจัดสวัสดิภาพสัตว์ พ.ศ. 2557 เพื่อแก้ไขปัญหา การจัดสวัสดิภาพสัตว์เลี้ยงในสถานที่จำหน่ายที่ไม่ดี อันก่อให้เกิดผลกระทบต่อสุขภาพกายและจิตใจของสัตว์ พฤติกรรมและสิ่งแวดล้อม รวมทั้งแก้ไขปัญหาเรื่องการคุ้มครองผู้บริโภคเนื่องจากมีการจำหน่ายสัตว์เลี้ยงที่ไม่มีคุณภาพแก่ผู้ซื้อ นอกจากนี้ประกาศกระทรวงดังกล่าวยังจะช่วยแก้ไขปัญหาสัตว์จรจัดจากการถูกทอดทิ้งโดยผู้ค้าเองหรือจากผู้ซื้อที่ไม่สามารถเลี้ยงดูสัตว์เลี้ยงได้อย่างถูกต้อง ทั้งนี้ประกาศฯ ฉบับนี้จะมีผลใช้บังคับในสัตว์เลี้ยงทุกชนิดในสถานที่จำหน่ายทั้งในเวลาและนอกเวลาทำการ โดยครอบคลุมหลักการสากลด้านสวัสดิภาพสัตว์ 5 ประการ (5 freedoms) รวมถึงข้อกำหนดเรื่องการจัดทำบันทึกข้อมูลสัตว์เลี้ยง การส่งต่อสัตว์เมื่อขายไม่ได้ มาตรการรองรับเหตุฉุกเฉิน เป็นต้น อย่างไรก็ตาม ในอนาคตจะมีการออกข้อกำหนดเฉพาะตามรายชนิดสัตว์ในประกาศกรมปศุสัตว์เพิ่มเติมต่อไป เพื่อให้มีความชัดเจนและเฉพาะเจาะจงมากขึ้นอธิบดีกรมปศุสัตว์ กล่าวย้ำว่า กรมปศุสัตว์ขอเตือนผู้ประกอบการค้าขายสัตว์เลี้ยงเตรียมตัวปฏิบัติตนให้ถูกต้องตามกฎหมายสวัสดิภาพสัตว์ฉบับใหม่ สถานประกอบการจำหน่ายสัตว์เลี้ยงทุกแห่งศึกษาข้อมูล พร้อมทั้งปรับปรุงและแก้ไขสถานที่จำหน่ายให้ถูกต้อง โดยสามารถศึกษารายละเอียดเพิ่มเติมได้จากเว็ปไซต์ของกองสวัสดิภาพสัตว์และสัตวแพทย์บริการ http://vetservice.dld.go.th หรือผ่านช่องทางการประชาสัมพันธ์อื่นๆ ของกรมปศุสัตว์